คุมบี/อีแสลงใจแบงก์เล็กพร้อมใจลดแข่งดอกเบี้ย
แบงก์พาณิชย์คาดคลอดเกณฑ์คุมตั๋วบี/อี ฉุดตลาดซบ ระงับแผนปรับลดวงเงินลงทุนขั้นต่ำ รุกลูกค้ารายย่อย
6 ก.ย. 2554

แบงก์พาณิชย์คาดคลอดเกณฑ์คุมตั๋วบี/อี ฉุดตลาดซบ ระงับแผนปรับลดวงเงินลงทุนขั้นต่ำ รุกลูกค้ารายย่อย 
นายกฤษณ์ จันทโนทก ผู้จัดการฝ่ายอาวุโสสายงานธุรกิจเงินฝาก การลงทุนและประกันภัยธนพัทธ์ ธนาคารกรุงศรีอยุธยา กล่าวว่า การส่งสัญญาณเตรียมออกเกณฑ์ควบคุมตั๋วเงินฝากระยะสั้น (บี/อี) เพิ่มเติมของธนาคารแห่งประเทศไทย (ธปท.) ทำให้ธนาคารพาณิชย์ต้องเริ่มควบคุมการออกตั๋วบี/อี เพื่อระดมเงินฝากและต้องหาวิธีนำเสนอผลิตภัณฑ์ต่อลูกค้าให้ชัดเจน 
นายกฤษณ์คาดว่า หากมีกฎใหม่เริ่มมีผลบังคับใช้จะส่งผลให้การแข่งขันด้านดอกเบี้ยของตั๋วบี/อี ลดความรุนแรงลง
“ที่ผ่านมาแบงก์เล็กค่อนข้างเหนื่อย เพราะแบงก์ใหญ่เข้ามาแย่งตลาด แต่เชื่อว่าเร็วๆ นี้ตลาดเงินฝากจะกลับเข้าสู่ภาวะปกติเหมือนในอดีต ตลาดตั๋วบี/อี จะกลับไปอยู่ในกลุ่มแบงก์ขนาดเล็กที่เน้นให้ผลตอบแทนสูงเจาะกลุ่มลูกค้ารายใหญ่ แบงก์ขนาดใหญ่จะกลับมาเน้นเงินฝากจากลูกค้ารายย่อย” นายกฤษณ์ กล่าว
อย่างไรก็ตาม ธนาคารยังกำหนดวงเงินลงทุนในตั๋วบี/อี ขั้นต่ำเอาไว้ที่ 1 แสนบาท และรักษาสัดส่วนตั๋วบี/อี ต่อฐานเงินฝากเอาไว้ไม่เกิน 10-15% เนื่องจากตั๋วบี/อี เป็นผลิตภัณฑ์การลงทุนที่มีโอกาสโยกย้ายสูง เพราะลูกค้าคำนึงถึงผลตอบแทน
“เราจะควบคุมตั๋วบี/อี เอาไว้ที่ระดับ 10-15% และจะต้องมีผลิต ภัณฑ์ใหม่ๆ ออกมาบ้าง เพื่อรองรับ กลุ่มลูกค้าที่ต้องการผลตอบแทนสูงๆ แต่คงไม่ขยายสู่รายย่อยอีกแล้ว” นายกฤษณ์ กล่าว
นางมาณวิกา ปิยาภิมุข ผู้อำนวย การฝ่ายอาวุโสฝ่ายบริหารผลิตภัณฑ์เงินฝากและการลงทุนลูกค้าบุคคล ธนาคารกสิกรไทย กล่าวว่าการออก กฎเกณฑ์ควบคุมตั๋วบี/อี เพิ่มเติมเป็นการส่งสัญญาณเตือนนักลงทุนให้เห็นถึงความเสี่ยงของตั๋วบี/อีกับเงินฝาก โดยเฉพาะกลุ่มลูกค้ารายย่อยที่มีความเข้าใจคลาดเคลื่อน 
“ธนาคารคงจะไม่ได้รับผลกระทบจากการควบคุม เนื่องจากกำหนดวงเงินลงทุนขั้นต่ำเอาไว้สูงถึง 1 ล้านบาท และมีสัดส่วนอยู่เพียง 4%” นางมาณวิกา กล่าว 
น.ส.จุฑามาศ สมบุณยะวิโรจน์ ผู้ช่วยกรรมการผู้จัดการอาวุโสสายงานการธนาคาร ธนาคารแลนด์ แอนด์ เฮ้าส์ เพื่อรายย่อย กล่าวว่า ธนาคารอยู่ระหว่างติดตามเงื่อนไขการควบคุมตั๋วบี/อี ใหม่ โดยหากมีการย้ายไปอยู่ภายใต้การกำกับของ ก.ล.ต.อาจต้องลดสัดส่วนตั๋วบี/อี ลงจากที่มีอยู่ 50% ของฐานเงินฝาก